Dzelzceļa līnija Torņakalns—Tukums II

Torņakalns—Tukums II (neoficiāls nosaukums Rīga—Tukums) ir viena no senākajām dzelzceļa līnijām Latvijā un tā savieno Rīgu ar Tukumu caur kūrortpilsētu Jūrmalu. Līnija no Torņakalna ir 65 km gara, bet no Rīgas — 68 km. Tajā pastāv diezgan intensīva piepilsētas elektrovilcienu satiksme, maršrutos Rīga—Dubulti, Rīga—Sloka, Rīga—Ķemeri, Rīga—Tukums I, Rīga—Tukums II. 

Pa līniju kursē arī kravas vilcieni uz Ventspili un atpakaļ (pēc 2013./2014. gada saraksta bija paredzēti 6 vilcienu pāri diennaktī), 1 pāris līdz Slokai, bet posmā līdz Zasulaukam — uz Bolderāju, Lāčupi — 5 pāri.Publiskās lietošanas dzelzceļa infrastruktūras pārskats 2014; VAS Latvijas dzelzceļš

 Vēsture 
200px|thumb|left|1897. gada vilcienu kustības saraksts Rīga–Asari–Sloka–Tukums.
Dzelzceļa līnija tika atklāta 1877. gada 21. septembrī . Sākotnēji tā savienoja Rīgas staciju un tagadējo Tukums I (kas tolaik saucās Austrumu stacija). Līniju izveidoja Rīgas—Tukuma dzelzceļa sabiedrība. 1891. gadā līniju savā īpašumā ieguva Rīgas—Dinaburgas dzelzceļa sabiedrība, taču jau 1895. gadā tā piederēja valstij. 20. gadsimta sākumā līnija tika savienota ar jauno Ventspils—Maskavas līniju un šobrīd pēdējā līnijas stacija Tukums II tika atklāta 1901. gadā.Toms Altbergs, Karīna Augustāne, Ieva Pētersone. Dzelzceļi Latvijā. Rīga : Jumava, 2009, 93. lpp. 

Pirmā pasaules kara laikā cieta gan vairākas stacijas, gan 1872. gadā celtais tilts pār Lielupi. To atjaunoja 1922. gadā, bet atkārtoti izpostīja Otrā pasaules kara laikā. Ar vairākām līnijas stacijām saistās arī traģiski notikumi (Torņakalnu, Tukumu II), no šīm stacijām 1941. un 1949. gadā tika deportēti cilvēki. 
1950. gadā posms Rīga—Dubulti bija pirmā elektrovilcienu līnija Latvijā. Turpmākajos gados elektrovilcienu satiksme tika nodrošināta līdz pat Tukumam.

Pasažieru dīzeļvilcieni uz Ventspili līnijā kursēja līdz 2010. gada 16. februārim.
2015. gadā tika uzsākta vairāku līnijas staciju modernizācija, ko pabeidza līdz 2015. gada beigām.VAS “Latvijas dzelzceļš” (LDz) līdz gada beigām plāno pabeigt visas 16 modernizētās stacijas Jelgavas un Jūrmalas virzienā Tika modernizētas Zolitūdes, Imantas, Babītes, Lielupes, Bulduru, Dzintaru, Majoru, Dubultu, Pumpuru, Mellužu, Asaru, Vaivaru un Slokas stacijas.

 Stacijas 
Mūsdienās dzelzceļa līnijā ir 24 stacijas un pieturas punkti, bet 2 pieturas — Avoti un 56. kilometrs ir likvidētas.  6 stacijas atrodas Rīgas pilsētā (Rīga—Imanta), 1 - Mārupes novadā, 14 - Jūrmalas pilsētā, 2 - Tukuma novadā un 2 - Tukuma pilsētā. Līnijas kopējais garums ir 65 km un brauciena ilgums elektrovilcienā no Rīgas līdz Tukumam II ir 1 stunda un 23 minūtes.

 Torņakalns (Rīga)
 Zasulauks (Rīga)
 Zasulauka Depo (Rīga)
 Zolitūde (Rīga)
 Imanta (Rīga)
 Babīte (Mārupes novads)
 Priedaine (Jūrmala)
 Lielupe (Jūrmala)
 Bulduri (Jūrmala)
 Dzintari (Jūrmala)
 Majori (Jūrmala) 
 Dubulti (Jūrmala)
 Jaundubulti (Jūrmala)
 Pumpuri (Jūrmala)
 Melluži (Jūrmala)
 Asari (Jūrmala)
 Vaivari (Jūrmala)
 Sloka (Jūrmala)
 Kūdra (Jūrmala)
 Ķemeri (Jūrmala)
 Smārde (Tukuma novads)
 Milzkalne (Tukuma novads)
 Tukums I (Tukums)
 Tukums II (Tukums)

2026. ɡada februārī "Latvijas dzelzceļa" vadība nolēma līdz 2029. gadam izbūvēt jaunu dzelzceļa pieturu “Āgenskalns” pie Paula Stradiņa Klīniskās universitātes slimnīcas Rīgā. Rīgā pie Stradiņa slimnīcas līdz 2029. gadam apņemas izbūvēt jaunu dzelzceļa pieturu lsm.lv 06.02.2026

 Galerija 

 Ārējās saites 

 Elektrovilciens Rīga - Tukums - Rīga (video no mašīnista kabīnes)


 Staciju ēkas Rīgas—Tukuma dzelzceļa līnijā

 Atsauces 

Kategorija:Transports Tukumā
Kategorija:Rīga
Kategorija:Latvijas dzelzceļa līnijas